KuWoza Friday Liviki Silo DJ Mapressa
Lumculi waseZimbabwe uDJ MaPresa usemanyene lo DJ Marrow wakwele South Africa ekuguquleni indlu bayenza ibhizimus yokucindezela umculo
JOHANNESBURG — KuWoza Friday liviki sikhuluma lomculi weZimbabwe uDJ MaPresa osemanyane lo DJ Marrow wakwele South Africa ekuguquleni umculo bawenza ibhizimusi. Ngumculo ophotheneyo, olohlonzi, njalo ophekwe ngobuciko obukhulu wavuthwa busu oculwa nguMapressa. Isimanga ke yikuthi lumculo uphekelwe endlini yokulala eyaguqulwa ngu DJ Mapressa lomunye wakhe uDJ Marrow bayenza iStudio. Konke lokhu kwenzakala eLokitshini le Diepsloot, eJohannesburg elihlala abampofu, eligcwele imikhulu lobuyanga obukhulu. Ngomnyaka ka 2010 uPromise Sibanda odume ngelithi DJ Mapressa odabuka eTsholotsho, uhlangane lo Birthwell Mohawo ntiola, uDJ Marrow elokishini le Diesploot. Ababaculi ababili laba baqala ukukhanda icebo lokuphendula umculo bawenze ibhizimusi. Ngemva kwalokhu baguqula enye yezindlu zokulala bayenza iStudio Base bethenga imitshina yokucindezela izingoma. UDJ Mapresa uthi iphupho labo ligcwalisekile lonyaka njalo sebesenza izimanga. Ibhizimusi labo leli lokuphekela abaculi imiculo sebeliphe igama lokuthi yi Black Dash Studio. Okwamanye sebepheke amadlalade amane, kukanti sebesenelisa ukuziphilisa ngokucindezela imiculo. UPetty Cash ngomunye wabokuqala ukucindezela idlalade eBlack Dash Studio. UDJ Marrow uthi amaphupho amabo makhulu kakhulu. Bathike bona loba umuntu engelamali, nxa eletalenta bayamqeqetsha, bamsize ukucindezela idlalade lakhe, kube yilo elimbhadalela inhlawulo. Okwamanje lezi insizwa zidinga usizo lokwakha istudio esikhulu, bathenge imitshina emikhulu, besebekhula bebeyinkampani yezemiculo enkulu. Kulaboke abalamathalenta okucula bathi thintana labo kuFacebook egameni elithi Promise DJ Mapressa Sibanda.